অনলাইনে স্নাতকস্তরে ভর্তির খোঁজ নিতে গিয়ে ঘাবড়ে গিয়েছিলেন রহড়ার দিব্যেন্দু চক্রবর্তী। শুধু কলকাতা নয়, সুদূর বেঙ্গালুরুতেও রয়েছে প্রেসিডেন্সি বিশ্ববিদ্যালয়! খোঁজ করতে গিয়ে দেখা গেল একা দিব্যেন্দু নন, ‘নেমসেক’-এর ফাঁদে পড়ছেন অনেক পড়ুয়াই। ভ্রান্তি দূর করতে বিশ্ববিদ্যালয় মঞ্জুরি কমিশনের (ইউজিসি) শরণাপন্ন হওয়ার কথাও ভেবেছেন উপাচার্য অনুরাধা লোহিয়া।
কর্ণাটকের ওই বেসরকারি বিশ্ববিদ্যালয়ের সঙ্গে নামের হুবহু মিল রয়েছে এ রাজ্যের প্রেসিডেন্সি বিশ্ববিদ্যালয়ের। যদিও রাজ্যের প্রেসিডেন্সি কর্তৃপক্ষের গোচরেই ছিল না বিষয়টি। বেসরকারি ওই বিশ্ববিদ্যালয়টি চালায় বেঙ্গালুরুর সংস্থা প্রেসিডেন্সি গ্রুপ অফ ইনস্টিটিউশন। তাতে পড়ানো হয় ইঞ্জিনিয়ারিং, আইন এবং ম্যানেজমেন্ট। কিন্তু একই নামে কীভাবে চলতে পারে দু’টি বিশ্ববিদ্যালয়?
ইউজিসি সূত্রের খবর, ২০১৩ সালে তৈরি হয়েছে ওই বেসরকারি বিশ্ববিদ্যালয়টি। তা ইউজিসি’র আওতায় থাকা বেসরকারি প্রতিষ্ঠানের মধ্যেই পড়ে। যদিও ওই বিশ্ববিদ্যালয়ে ইউজিসি কর্তৃপক্ষের বিশেষজ্ঞ দলের তরফে কোনও পরিদর্শনই করা হয়নি। অন্য দিকে, ২০১০ সালে পাশ হয়েছে কলকাতার প্রেসিডেন্সি বিশ্ববিদ্যালয়ের আইন। তার তিন বছর পরে কীভাবে একই নামে স্বীকৃতি পেল অন্য বিশ্ববিদ্যালয়টি?
ইউজিসি’র কলকাতা কার্যালয়ের সহ-সম্পাদক অবতার সিংহ জানান, বিষয়টি তাঁর বিশদ জানা নেই। তবে এমন হওয়ার কথা নয়। তাতে সমস্যা হতে পারে স্বীকৃতিতে। প্রেসিডেন্সি কলেজের প্রাক্তন অধ্যক্ষ অমল মুখোপাধ্যায় বলেন, ‘‘ব্রিটিশরা মাদ্রাজে এবং কলকাতায় প্রেসিডেন্সি কলেজ তৈরি করেছিল। কিন্তু যতদূর জানি, একই নামে বিশ্ববিদ্যালয় হলে ইউজিসি স্বীকৃতি দিতে পারে না।’’
কী বলছেন উপাচার্য লোহিয়া? তাঁর কথায়, ‘‘যদি এমনটা নিয়মে না থাকে তাহলে ইউজিসি’র কাছে আপত্তি জানিয়ে চিঠি পাঠাতে হবে আমাদের।’’ বেঙ্গালুরুর ওই বিশ্ববিদ্যালয় কর্তৃপক্ষ স্বীকার করে নিয়েছেন পড়ুয়াদের ভ্রান্তির কথা। তবে তাঁদের বক্তব্য, ‘‘আমরা কলকাতার প্রেসিডেন্সির কথা জানি বলেই প্রেসিডেন্সি ইউনিভার্সিটি অফ বেঙ্গালুরু স্পষ্ট করেই লিখে দিই, যাতে কেউ বিভ্রান্ত না হন।’’